FUENTE DYNAMICS

ANKESAT E KONSUMATORËVE DHE ZGJIDHJA E TYRE
(Dokument informues për klientët jofamiljarë - Republika e Shqipërisë)
Nëse konsideroni se ka pasur ndonjë pasaktësi apo parregullsi lidhur me zbatimin e Kontratës për Furnizim, në veçanti faturimin e energjisë elektrike dhe të dhënat e matjes së konsumit, ju keni të drejtë të paraqisni ankesë me shkrim. Trajtimi i ankesave kryhet në përputhje me Kontratën për Furnizim me Energji Elektrike, me Standardet e trajtimit të ankesave të klientëve të energjisë elektrike dhe gazit natyror nga të licencuarit në aktivitetin e furnizimit, miratuar nga Enti Rregullator i Energjisë (ERE), dhe me legjislacionin në fuqi në Republikën e Shqipërisë.
SI TË PARASHTROJ NJË ANKESË?
	Hapi 1.
	PLOTËSONI Formularin e Ankesës nga faqja jonë e internetit, ose përgatisni Ankesën tuaj me shkrim.
Për qëllime të fillimit të procedurës së ankesës, mjafton edhe njoftim me email, pa përdorur domosdoshmërisht Formularin e Ankesës, me kusht që njoftimi të përmbajë informacionet e nevojshme sipas këtij dokumenti informues, Formularit të Ankesës, dhe dispozitave përkatëse të Kontratës.

Klienti ka të drejtë të paraqesë ankesë pranë Furnizuesit për çdo veprim apo mosveprim që lidhet me të drejtat dhe detyrimet e përcaktuara në Kontratë (përfshirë faturimin, matjen dhe cilësinë e shërbimit). Ankesa mund të paraqitet me shkrim, me gojë, me telefon ose në rrugë elektronike.

	Hapi 2.
	SIGUROHUNI që ankesa të përmbajë së paku:
-   të dhënat e plota të klientit (personit juridik), përfshirë NUIS/NIPT;
-   datën e Kontratës;
-   numrin identifikues të pikës së shpërndarjes;
-   referencën e faturës dhe periudhën përkatëse (kur ankesa lidhet me faturim);
-   përshkrimin e qartë dhe të detajuar të çështjes;
-   shumën e kontestuar (kur është e aplikueshme).
Në rast të mungesës së elementeve të nevojshme, mund të kërkohet plotësim i informacionit. Paraqitja e ankesës nuk pezullon automatikisht detyrimin për pagesë.

Në rast se pas verifikimit rezulton se faturimi është kryer në mënyrë të pasaktë:

a) Furnizuesi anulon faturën përkatëse dhe lëshon faturën e korrigjuar;

b) Nëse pagesa është kryer nga Klienti, realizohet kompensimi përkatës në faturën pasardhëse, duke pasqyruar detajet e kompensimit;

c) Në rast vonese të kryerjes së kompensimit përtej afateve kontraktore, Furnizuesi do të zbatojë kompensimin për çdo ditë vonesë mbi vlerën për t'u korrigjuar sipas kontratës.

	Hapi 3.
	BASHKËNGJITNI dokumentacionin mbështetës që mund të ndihmojë në shqyrtimin e drejtë dhe objektiv të ankesës (p.sh. kontrata, kopje faturash, dëshmi pagese, korrespondencë, etj.).

	Hapi 4.
	NËNSHKRUANI DHE DËRGONI Formularin (nëse përdoret formulari zyrtar) dhe vendosni datën e paraqitjes së Ankesës.
Në rast të dërgimit elektronik, Formulari duhet të jetë i nënshkruar dhe i skanuar nga personat e autorizuar dhe të dërgohet nga adresa zyrtare e emailit të kompanisë suaj, siç është përcaktuar në Kontratë.
→ FIZIKISHT:
Rruga e Kosovarëve, Kompleksi Lake View, Kulla 2, Kati 8, Ap.2, Tiranë, Shqipëri
→ NË FORMË ELEKTRONIKE:
në përputhje me të dhënat e kontaktit të përcaktuara në Kontratë.
→ Për lehtësimin e komunikimit, në çdo rast ankesa të përcillet edhe në adresën elektronike zyrtare:
infotirana@fuentedynamics.com



Detajet e plota për adresat dhe kontaktet zyrtare për dërgimin e njoftimeve dhe ankesave janë të përcaktuara në Kontratën për Furnizim me Energji Elektrike, dhe ato përditësohen sipas rastit.
Data e pranimit të Formularit të Ankesës nëpërmjet postës/dorëzimit fizik do të konsiderohet data e deponimit të ankesës.
Nëse ankesa deponohet nëpërmjet emailit, data e deponimit do të konsiderohet data e dërgimit të emailit.
Furnizuesi shqyrton ankesën dhe njofton klientin me shkrim për pranimin, refuzimin ose zgjidhjen e saj brenda afateve të përcaktuara në Rregulloren e ERE-s për trajtimin e ankesave dhe në Kontratën e Furnizimit. Në rast se nevojiten verifikime teknike në bashkëpunim me Operatorin e Rrjetit, klienti njoftohet mbi ecurinë e procedurës brenda këtij afati.

NËSE NUK JENI DAKORD ME PËRGJIGJEN TONË
Çdo klient i energjisë elektrike që nuk ka marrë përgjigje brenda afatit për ankesën e adresuar pranë të licencuarit, ose që mbetet i pakënaqur nga zgjidhja e dhënë, mund të paraqesë ankesë pranë Entit Rregullator të Energjisë (ERE), sipas formës standarde të miratuar nga ERE.
Ankesa e paraqitur pranë ERE-s duhet të përcaktojë:
-   palën ose palët që besohet se janë përgjegjëse për çështjen që trajtohet në ankesë;
-   veprimin ose mosveprimin që mendohet se është në kundërshtim me ligjet e aplikueshme;
-   përllogaritjen e barrës financiare, nëse ka;
-   veprimin korrigjues, ndihmën apo dëmshpërblimin e kërkuar për dëmin e shkaktuar.
Afatet e trajtimit pranë ERE-s: ERE, sipas rastit, e dërgon ankesën për verifikim pranë subjektit të ankimuar brenda 15 ditëve kalendarike. I ankimuari përgjigjet brenda 10 ditëve pune pas komunikimit të ERE-s dhe i dërgon një kopje të përgjigjes ERE-s dhe një kopje tjetër ankuesit. Brenda 20 ditëve nga marrja e përgjigjes, kur nuk arrihet zgjidhja e konfliktit, ERE mund të planifikojë një seancë dëgjimi teknike midis palëve ose të kryejë verifikime dhe inspektime kryesisht.
Enti Rregullator i Energjisë (ERE) - Rruga “Irfan Tomini”, Njësia Administrative Nr. 7, Tiranë. Numër: +355 45 620 821. E-mail: erealb@ere.gov.al

Në rast se mosmarrëveshja nuk zgjidhet me mirëkuptim ose nëpërmjet procedurave administrative pranë ERE-s, palët kanë të drejtë t'i drejtohen Gjykatës Civile kompetente.

Furnizuesi merr përsipër të ruajë konfidencialitetin dhe të zbatojë detyrimet ligjore për mbrojtjen e të dhënave personale dhe tregtare të klientit të mbledhura gjatë procedurës së ankesës, në përputhje me legjislacionin në fuqi për mbrojtjen e të dhënave personale.

Ky dokument ka karakter informues dhe publikohet për transparencë ndaj klientëve jofamiljarë.
Në secilin rast, Kontrata për Furnizim me Energji Elektrike ndërmjet Klientit dhe Furnizuesit mbetet dokumenti bazë dhe detyrues, dhe çdo ankesë do të trajtohet në përputhje me dispozitat e saj, si dhe me legjislacionin në fuqi në Republikën e Shqipërisë.
